KIRJALLINEN KYSYMYS E-1808/99

esittäjä(t): Paul Rübig (PPE-DE) komissiolle

(12. lokakuuta 1999)

Aihe: Ilmoitetut laitokset

Komission aikomus edistää tavaroiden vapaata liikkumista ja alentaa teollisuuden kustannuksia EU:ssa ja hakijamaissa tunnustamalla ilmoitetut laitokset mahdollisimman nopeasti on erittäin tervetullut. Tämä ei kuitenkaan saa vaikuttaa kielteisesti ympäristöä, sosiaalialaa, tuotteita tai tekniikkaa koskeviin normeihin, mikä voisi huonontaa kuluttajan asemaa EU:ssa tai hakijamaissa. Siksi on varmistettava, että hakijamaissa sijaitsevat ilmoitetut laitokset saavat asiantuntija-apua ja rahallista tukea erityisesti tuotteiden markkinoille saattamista koskevan valvonnan kehittämiseksi, jotta EU:n asettamat vaatimustenmukaisuudet täyttyvät. Lisäksi on yleisesti huolehdittava siitä, että tekniselle valvonnalle asetetut vaatimukset takaavat kuluttajille korkeatasoisen suojan ja turvallisuuden sekä EU:ssa että hakijamaissa. Kaikkien ilmoitettujen laitosten on toimittava aukottomasti.

1. Miksi jäsenyyden hakemisen yhteydessä ei neuvoteltu ilmoitetuista laitoksista?

2. Mitä toimia komissio aikoo toteuttaa, jotta hakijamaissa sijaitsevat ilmoitetut laitokset olisivat EU:n vaatimusten mukaisia? Ovatko nämä toimet riittävät?

3. Mitä kokemusta komissiolla on suojalauseketta koskevasta menettelystä ja miten se aikoo soveltaa sitä ylimenokaudella?

4. Miten on lainkäyttövallan laita?

5. Miten komissio aikoo taata tarvittavien vaatimustenmukaisuuksien jatkuvan valvonnan sekä EU:ssa että hakijamaissa?

6. Onko komissio suunnitellut muita toimia edistääkseen vapauttamista normien ja valvonnan alalla, mikä alentaisi yrityksille ja välillisesti myös kuluttajille koituvia kustannuksia?

Günter Verheugenin komission puolesta antama vastaus

(3. joulukuuta 1999)

Komissio yhtyy monilta osin arvoisan parlamentin jäsenen esittämään kantaan.

Se haluaisi kuitenkin esittää seuraavat huomautukset vastauksina esitettyihin kysymyksiin.

1. Ilmoitettaviin laitoksiin liittyviä kysymyksiä käsitellään jäsenyysneuvotteluissa tavaroiden vapaata liikkuvuutta koskevasta luvusta neuvoteltaessa. Nämä neuvottelut ovat vielä käynnissä.

2. Komissio on ilmoittanut selvästi ehdokasmaille, että ilmoitettavia laitoksia koskevan yhteisön säännöstön noudattaminen on ehdoton edellytys jäsenyydelle. Tätä edellytystä ei ole vastustettu. Phare-ohjelmasta ja erityisesti PRAQ III -ohjelmasta annetaan teknistä apua tällä alalla. PRAQ III -ohjelman kautta myös arvioidaan edistymistä, ja se on tehokas avun kanavoimisen väline. Tekninen apu käsittää parhaiden eurooppalaisten käytäntöjen siirron, jonka avulla edunsaajamaat voivat saavuttaa yhteisön tason mukaiset toimintavalmiudet.

3. ja 4. Yhteisön tuotelainsäädännössä säädettyä suojamenettelyä sovelletaan ainoastaan Euroopan talousalueella (ETA) ja maissa, joiden kanssa sovituissa erityisissä kaupan järjestelyissä määrätään sen soveltamisesta. Sitä ei sovelleta ehdokasmaihin ennen niiden liittymistä unioniin, jollei siitä erityisessä sopimuksessa muuta määrätä. Tästä syystä lainkäyttövallasta ei aiheudu ongelmaa.

5. Yhteisön markkinavalvonta on jäsenvaltioiden vastuulla. Yhteisön säännöstössä vaaditaan jäsenvaltioita toteuttamaan kaikki tarvittavat toimenpiteet yhteisön säännöstön noudattamiseksi esimerkiksi, kun on kyse vaatimustenmukaisten tuotteiden markkinoille saattamisesta ja velvollisuudesta varmistaa, että vaatimustenvastaiset tuotteet eivät pääse markkinoille. Yhteisö kuitenkin valvoo, kuinka ehdokasmaat edistyvät yhteisön säännöstön soveltamisessa jäsenyysvalmisteluissaan jatkamalla kansallisen lainsäädännön analyyttistä arviointia (screening) ja järjestämällä alakomiteoiden kokouksia.

6. Eurooppa-sopimusten pöytäkirjat vaatimustenmukaisuuden arvioinnista ja tuotteiden hyväksymisestä ovat parhaillaan käsiteltävinä useiden ehdokasmaiden kanssa. Niillä voitaisiin helpottaa kauppaa tapauksissa, joissa ehdokasmaan todetaan jo saattaneen teollisuustuotteita koskevan yhteisön säännöstön säännökset osaksi kansallista lainsäädäntöään ja todellisuudessa pannut niitä täytäntöön. Tämä edellyttäisi sitä, että ehdokasmaa on pannut täytäntöön asiaa koskevan lainsäädännön, varmistanut että ilmoitetut laitokset toimivat yhteisön laitosten tavoin sekä ottanut käyttöön riittävän markkinavalvonnan ja yhteisössä noudatettavan kaltaisen suojamenettelyn. Vaatimustenmukaisuuden arvioinnista ja tuotteiden hyväksymisestä tehtyihin Eurooppa-sopimusten pöytäkirjoihin liittyvässä menettelyssä suojamenettelyyn liittyvien velvollisuuksien noudattaminen kuuluisi asianomaisten sopimuspuolten lainkäyttövaltaan, ja sekakomitea valvoisi menettelyn noudattamista.